नीना धूलिया कहती हैं, ‘‘महिला हित में बने कानूनों की विसंगति यह है कि बहुओं के पक्ष में तो बहुत से कानून हैं मगर महिला होते हुए भी सास या ननद इन के दायरे में नहीं आतीं. आज एक लड़की जब चाहे इन कानूनों का इस्तेमाल कर सिर्फ बयान दर्ज करा कर अपने ससुराल के किसी सदस्य या सभी सदस्यों को जेल की हवा खिला सकती है. उस की बात पर तुरंत यकीन भी किया जाता है और जांचपड़ताल किए बगैर ससुराल वालों को हिरासत में ले लिया जाता है. भले ही शिकायत 90 साल की बुजुर्ग महिला के खिलाफ हो या 4 माह के दूध पीते बच्चे के. सचाई का पता लगाए बगैर कार्यवाही शुरू कर दी जाती है.